PATVIRTINTA

Kauno miesto savivaldybės mero

2025 m. balandžio 16 d.

potvarkiu Nr. M-404

KAUNO MIESTO SAVIVALDYBĖS PAVELDOTVARKOS PROGRAMOS LĖŠOMIS FINANSUOTINŲ OBJEKTŲ ATRANKOS DARBO GRUPĖS DARBO REGLAMENTAS

**I SKYRIUS**

**BENDROSIOS NUOSTATOS**

1. Kauno miesto savivaldybės paveldotvarkos programos lėšomis finansuotinų objektų atrankos darbo grupės (toliau – darbo grupė) darbo reglamentas nustato darbo grupės sudarymą, darbo organizavimo tvarką, funkcijas, teises ir atsakomybę.

2. Darbo grupė savo veikloje vadovaujasi Lietuvos Respublikos Konstitucija, Lietuvos Respublikos nekilnojamojo kultūros paveldo apsaugos įstatymu, Kauno miesto savivaldybės paveldotvarkos programa, patvirtinta Kauno miesto savivaldybės tarybos 2014 m. birželio 19 d. sprendimu Nr. T-336 „Dėl Kauno miesto savivaldybės paveldotvarkos programos patvirtinimo“ (toliau – Programa), kitais teisės aktais ir šiuo reglamentu.

3. Šiame reglamente vartojamos sąvokos atitinka Programos 2 punkte nurodytas sąvokas.

4. Darbo grupė savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus darbo grupė yra savarankiška. Darbo grupės sprendimai yra rekomendacinio pobūdžio.

5. Darbo grupė turi teisę atsisakyti vykdyti teisės aktų reikalavimų neatitinkantį pavedimą.

**II SKYRIUS**

**DARBO GRUPĖS SUDARYMAS IR DARBO ORGANIZAVIMAS**

6. Darbo grupę sudaro, jos sudėtį keičia, jos vadovą ir vadovo pavaduotoją skiria Kauno miesto savivaldybės (toliau – Savivaldybė) meras.

7. Darbo grupė sudaroma iš ne mažiau kaip 13 narių – Savivaldybės tarybos narių ir Savivaldybės administracijos valstybės tarnautojų ir darbuotojų, dirbančių pagal darbo sutartį.

8. Darbo grupės veiklai vadovauja, darbo grupės posėdžius šaukia ir jiems pirmininkauja darbo grupės vadovas. Darbo grupės vadovo atostogų, ligos ar komandiruotės metu, nusišalinus ar nušalinus viešųjų ir privačių interesų konflikto atveju ir kitais atvejais, kai jo laikinai nėra, darbo grupės vadovo pavaduotojas pirmininkauja darbo grupės posėdžiams ir atlieka kitas darbo grupės vadovo funkcijas.

9. Darbo grupės veiklos forma yra posėdžiai. Darbo grupės posėdžiai šaukiami prireikus. Posėdžiai nešaukiami, jei einamaisiais metais Savivaldybės biudžete nėra numatyta lėšų Programai įgyvendinti. Darbo grupės posėdžiai gali vykti ir nuotoliniu būdu realiuoju laiku elektroninių ryšių priemonėmis.

10. Darbo grupės vadovas sudaro posėdžio darbotvarkę, paskiria posėdžio laiką ir vietą ir ne vėliau kaip prieš vieną darbo dieną iki posėdžio su ja supažindina darbo grupės narius. Darbo grupės posėdžio darbotvarkė gali būti keičiama posėdžio metu, jei tam pritaria dauguma posėdyje dalyvaujančių darbo grupės narių.

11. Posėdis gali vykti, jeigu jame dalyvauja ne mažiau kaip 2/3 darbo grupės narių.

12. Darbo grupės posėdžių medžiagą rengia ir posėdžius protokoluoja darbo grupės sekretorius. Darbo grupės sekretorius yra darbo grupės narys.

13. Darbo grupės sprendimai priimami posėdyje dalyvaujančių darbo grupės narių balsų dauguma. Jei balsai pasiskirsto po lygiai, lemiamas yra darbo grupės vadovo (posėdžio pirmininko) balsas. Atskiroji darbo grupės narių nuomonė įrašoma į protokolą. Darbo grupės sprendimai įforminami posėdžio protokolu, kurį pasirašo darbo grupės vadovas (posėdžio pirmininkas) ir darbo grupės sekretorius.

14. Darbo grupės nariai turi pasirašyti konfidencialumo pasižadėjimą (1 priedas) ir nešališkumo deklaraciją (2 priedas). Darbo grupės veikloje kylančios viešųjų ir privačių interesų konflikto situacijos sprendžiamos vadovaujantis šiomis nuostatomis:

14.1. Darbo grupės nariai privalo nusišalinti nuo nagrinėjamo klausimo, jei gali kilti viešųjų ir privačių interesų konfliktas, nusišalinimo motyvus raštu pateikdami darbo grupės vadovui, taip pat žodžiu apie interesų konfliktą keliančias aplinkybes informuoti kitus darbo grupės narius.

14.2. Darbo grupės vadovas savo pranešimą apie nusišalinimą raštu pateikia darbo grupės vadovo pavaduotojui.

14.3. Apie aplinkybes, kurios kelia ar gali kelti interesų konfliktą ir paaiškėja darbo grupės posėdžio metu, darbo grupės narys privalo žodžiu informuoti darbo grupės veikloje dalyvaujančius asmenis, aiškiai išdėstydamas nusišalinimą pagrindžiančias aplinkybes.

14.4. Jeigu yra pakankamas pagrindas manyti, kad darbo grupės nario dalyvavimas darbo grupės veikloje gali sukelti interesų konfliktą ir nėra darbo grupės nario pareikšto nusišalinimo, darbo grupės vadovas ar kiti darbo grupės nariai turi inicijuoti darbo grupės nario nušalinimą nuo konkretaus klausimo svarstymo ir sprendimų priėmimo procedūrų.

14.5. Darbo grupė savo valią dėl pareikšto nusišalinimo ar dėl darbo grupės nario nušalinimo išreiškia balsuodama. Sprendimas nepriimti darbo grupės nario nusišalinimo ir įpareigojimas toliau jam atlikti priskirtas darbo grupės nario funkcijas turi būti motyvuotas ir priimtas atsižvelgiant į Privačius interesus deklaruojančio asmens pareikšto nusišalinimo nepriėmimo kriterijus, patvirtintus Vyriausiosios tarnybinės etikos komisijos 2019 m. spalio 30 d. sprendimu Nr. KS-270 „Dėl Privačius interesus deklaruojančio asmens pareikšto nusišalinimo nepriėmimo kriterijų patvirtinimo“.

14.6. Darbo grupės narys, dėl kurio viešųjų ir privačių interesų konflikto situacijos pareikštas nusišalinimas arba inicijuojamas nušalinimas, nedalyvauja nusišalinimo ar nušalinimo klausimo svarstyme.

14.7. Darbo grupės posėdžio protokole turi būti užfiksuota informacija apie pareikštą nusišalinimą, jo priėmimą ar nepriėmimą arba nušalinimą, taip pat interesų konfliktą keliančios aplinkybės, darbo grupės priimtas sprendimas, darbo grupės nario išėjimas, grįžimas į posėdžio salę ir panašiai.

15. Darbo grupės dokumentai yra saugomi Savivaldybės administracijos Kultūros paveldo skyriuje.

# III SKYRIUS

# DARBO GRUPĖS FUNKCIJOS

16. Darbo grupė atlieka šias funkcijas:

16.1. nagrinėja pateiktus prašymus ir, atsižvelgdama į Savivaldybės biudžete Programai finansuoti skirtus asignavimus, teikia pasiūlymus Savivaldybės administracijos direktoriui dėl finansuotinų objektų ir tvarkybos darbų finansavimo dydžio;

16.2. teikia rekomendacijas Savivaldybės administracijos direktoriui dėl objektų, kuriems prašoma skirti didesnį nei 50 procentų finansavimą, pripažinimo išskirtinio reikšmingumo Savivaldybės nekilnojamosiomis kultūros vertybėmis, atsižvelgiant į vertingųjų savybių visumą;

16.3. vadovaudamasi Programos 21 punktu svarsto prašymus pratęsti tvarkybos darbų atlikimo terminą ir teikia rekomendacijas Savivaldybės administracijos direktoriui dėl darbų atlikimo termino pratęsimo.

### IV SKYRIUS

### DARBO GRUPĖS TEISĖS IR PAREIGOS

17. Darbo grupė turi teisę:

17.1. pasitelkti Savivaldybės administracijos darbuotojus ir nepriklausomus specialistus darbo grupės kompetencijos klausimams nagrinėti, prireikus kviesti juos į posėdžius;

17.2. prašyti valdytojų pateikti papildomus dokumentus, reikalingus prašymuose nurodytai informacijai patikslinti;

17.3. gauti iš Savivaldybės administracijos struktūrinių padalinių darbo grupės darbui reikalingą informaciją ir dokumentus;

17.4. naudotis Savivaldybės administracijai priklausančiomis techninėmis ir organizacinėmis priemonėmis;

17.5. siūlyti pakeisti ir papildyti šį reglamentą.

**V SKYRIUS**

**BAIGIAMOSIOS NUOSTATOS**

18. Darbo grupės nariai, pažeidę Lietuvos Respublikos teisės aktus ir šį reglamentą atlikdami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

19. Šis reglamentas tvirtinamas, keičiamas ir papildomas Savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės paveldotvarkos programos lėšomis finansuotinų objektų atrankos darbo grupės darbo reglamento

1 priedas

**(Konfidencialumo pasižadėjimo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**KONFIDENCIALUMO PASIŽADĖJIMAS**

\_\_\_\_\_\_\_\_\_

(data)

Kaunas

Aš, , būdamas (-a) Kauno miesto savivaldybės paveldotvarkos programos lėšomis finansuotinų objektų atrankos darbo grupės (toliau – darbo grupė) nariu (-e), suprantu, kad nagrinėdamas (-a) prašymus susipažinsiu su asmens duomenimis, kurie negali būti atskleisti, perduoti neįgaliotiems asmenims arba institucijoms.

1. Aš patvirtinu, kad esu susipažinęs (-usi) su Lietuvos Respublikos asmens duomenų teisinės apsaugos įstatymu, 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais teisės aktais, reglamentuojančiais asmens duomenų apsaugą.

2.Aš pasižadu:

2.1. saugoti ir tik įstatymų ir kitų teisės aktų nustatytais tikslais ir tvarka naudoti visą su pateiktais prašymais susijusią informaciją (prašymuose pateikta informacija, mano ir kitų darbo grupės narių tapatybės, prašymų nagrinėjimo rezultatai ir pan.) ir asmens duomenų paslaptį, kuri man taps žinoma, atliekant darbo grupės nario funkcijas, neteikti šios informacijos tretiesiems asmenims;

2.2. asmens duomenis tvarkyti tik teisėtais tikslais;

2.3. asmens duomenis tvarkyti tik tokios apimties, kuri būtina jiems tvarkyti ir darbo grupės nario funkcijoms atlikti;

2.4. darbo grupės nariams pateiktus prašymus ir kitus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

3.Aš žinau, kad:

3.1. asmens duomenys ir kita konfidenciali informacija trečiosioms šalims teikiami tik įstatymų nustatytais atvejais ir tvarka;

3.2. už neteisėtą asmens duomenų atskleidimą turėsiu atsakyti pagal galiojančius Lietuvos Respublikos įstatymus.

4.Man išaiškinta, kad konfidencialią informaciją sudaro:

4.1. informacija, kurios konfidencialumą nurodė prašymo teikėjas ir jos atskleidimas nėra privalomas pagal Lietuvos Respublikos teisės aktus;

4.2. informacija, kurios atskleidimas prieštarauja įstatymams, daro nuostolių teisėtiems asmenų komerciniams interesams arba trukdo užtikrinti sąžiningą konkurenciją.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės paveldotvarkos programos lėšomis finansuotinų objektų atrankos darbo grupės darbo reglamento

2 priedas

**(Nešališkumo deklaracijos forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**NEŠALIŠKUMO DEKLARACIJA**

**\_\_\_\_\_\_\_\_\_**

(data)

Kaunas

Aš, , būdamas (-a) Kauno miesto savivaldybės paveldotvarkos programos lėšomis finansuotinų objektų atrankos darbo grupės (toliau – darbo grupė) nariu (-e), pasižadu:

1. Objektyviai, dalykiškai, be išankstinio nusistatymo, vadovaudamasis (-si) visų pareiškėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, nagrinėti pateiktus prašymus.

2. Nusišalinti ir nedalyvauti prašymų vertinimo procedūrose, kai:

2.1. aš pats (-i) esu pateikęs (-usi) ar asmenys, susiję su manimi santuokos, artimos giminystės ar svainystės ryšiais yra pateikę prašymą arba aš esu (jie yra) prašymą pateikusio juridinio asmens steigėjas (-a, -ai), dalininkas (-ė, -ai), akcininkas (-ė, -ai), dalyvis (-ė, -iai), valdymo organo narys (-ė, -iai), darbuotojas (-a, -ai) ar susijęs (-usi, -ę) su šiuo juridiniu asmeniu kitais civiliniais santykiais (teikiu (-ia) paslaugas ir pan.);

2.2. aš pats (-i) esu potencialus (-i) pajamų ar kitokios turtinės ar neturtinės naudos gavėjas (-a) pagal pateiktą prašymą ar tokie gavėjai yra asmenys, susiję su manimi santuokos, artimos giminystės ar svainystės ryšiais;

2.3. aš pats (-i) esu priešiškas (-a) ar asmenys, susiję su manimi santuokos, artimos giminystės ar svainystės ryšiais, yra priešiški (vyksta ginčas ir pan.) prašymą pateikusio ar prašyme nurodyto fizinio ar juridinio asmens atžvilgiu;

2.4. aš turiu finansinių ar moralinių įsipareigojimų (skolų) prašymą pateikusiam ar prašyme nurodytam fiziniam ar juridiniam asmeniui;

2.5. yra kitų, galinčių sukelti viešųjų ir privačių interesų konfliktą, aplinkybių, dėl kurių negaliu laikytis 1 punkte nustatytų principų.

3. Apie nusišalinimą raštu pranešti Kauno miesto savivaldybės administracijos direktoriui.

Man išaiškinta, kad asmenys, susiję su manimi santuokos, artimos giminystės ar svainystės ryšiais, yra šie: sutuoktinis, seneliai, tėvai (įtėviai), vaikai (įvaikiai), jų sutuoktiniai, vaikaičiai, broliai, seserys ir jų vaikai, taip pat sutuoktinio tėvai, broliai, seserys ir jų vaikai.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_